# L’article definit i indefinit

# L’ARTICLE DEFINIT

# 1. Concepte i funció

L’article definit és una categoria gramatical que exercix principalment la funció de determinar un nom ja conegut. Formalment, precedix el nom i concorda en gènere i en nombre amb el substantiu del qual depén.

# 2. Morfologia

L’article definit presenta una variació de gènere i nombre: en singular, hi ha les formes **el** per al masculí i **la** per al femení, i en plural, **els** per al masculí i **les** per al femení.

# 3. Apostrofació

Com a regla general, els articles determinats **el** i **la** es reduïxen a **l’** quan la paraula que els seguix comença per vocal o **h:*****l’**avi, **l’**egua, **l’**invent, **l’**orgue, **l’**ull, **l’**hivern.*

Esta regla general d’apostrofació de l’article presenta les següents excepcions:

*a*) Davant d’un mot femení començat amb *i* o *u* àtones (precedides o no de *h*) es manté la forma plena de l’article *la*: *la idea, la il·lusió, la hipòtesi, la història; la unitat, la universitat, la humitat, la humorada.*

*b*) Quan el mot següent comença amb una *i* o una *u* no vocàliques es manté també la forma plena de l’article, tant en masculí com en femení: *el iaio, el ioga, el iogurt, el hiatus, el hioide, el uigur, el uombat; la iarda, la ionosfera, la hialita, la hiena.* Excepció: *l’ió.*

*c*) Davant dels mots *una* (referit a l’hora del dia), *ira* i *host*, s’usa la forma plena *la*: *la una*, *la ira*, *la host*.

*d*) No s’apostrofa tampoc l’article *la* quan la paraula que precedix comença amb el prefix **a-** amb valor negatiu, si pot originar confusió per homofonia: *la anormalitat, la asexualitat, la asimetria, la asincronia.*

*e*) Davant del nom de les lletres, no s’apostrofa mai: *la a, la ene, la hac, la ele*.

REMARCA: Davant de les xifres romanes i aràbigues, l’article adopta les formes apostrofades si quan s’escriuen amb caràcters alfabètics s’apostrofen: ***l’**1 de gener* (= **l’**u de gener); ***l’**XI* (=**l’**onze); ***d’**1.000**.**000 a 2.000.000* (= **d’**un milió a dos milions).

*f*) Davant de paraules començades amb ***s*** seguida de consonant, l’article masculí ***el*** adopta la forma reduïda ***l*** seguida d’un apòstrof, mentres que l’article femení *la* i la preposició *de* mantenen sempre la forma plena sense apostrofar: *l’snack*, *l’stradivarius*, *la Scala de Milà*, *una novel·la de Stendhal*.

# 4. Contracció

Els articles determinats **el** i **els** es contrauen amb les preposicions **a, de** i **per.** Les contraccions resultants són **al, als; del, dels; pel,pels:**

> Conta-ho **al** pare.   
> Escriu **als** amics.  
> El llibre **del** germà.  
> La casa **dels** pares.  
> Vingué **pel** carrer de la dreta.  
> Va **pels** camins.

En canvi, en el cas que l’article determinat s’haja d’apostrofar, no es fa la contracció:

> Telefona **a l’**advocada.   
> Baixa **de l’**avió.   
> Circula **per l’**altre carrer.

# 5. Remarques sintàctiques

Se suprimix l’article en els casos següents:

*a*) Davant del nom dels dies de la setmana, quan es fa referència al dia al·ludit immediatament anterior o posterior respecte al moment en què s’enuncia:

> **Diumenge** anàrem al camp.  
> Xavier vindrà **dijous.**

*b*) Davant dels infinitius amb valor verbal:

> **Beure** alcohol no et resoldrà els problemes.  
> **Conéixer** esta persona ha sigut un factor decisiu.

EXCEPCIONS: Hi ha molts infinitius substantivats que, com a tals, admeten l’ús de l’article: ***el** berenar, **el** beure, **el** deure, **el** dinar**, el** dir**, el** dormir, **l**’entendre, **l**’esdevindre, **l**’esmorzar,**l**’haver, **el** menjar, **el** parlar, **el** poder, **el** riure, **el** saber, **el** ser, **el** somriure, **el** sopar, **el** viure* i ***el** voler.*

*c*) Davant de la conjunció que:

> **Que** anem a sopar no vol dir res.  
> **Que** em digues estes coses em fa il·lusió.

Però l’article és correcte davant del relatiu **que** quan s’usa en oracions substantives de relatiu neutres o en adjectives amb elisió del substantiu:

> No sap **el que** diu.  
> Porta’m el llibre que hi ha damunt de la taula i **el** (llibre)**que** es troba damunt del llit.  
> Aniràs en el tren de les quatre o en **el** (tren) **que** ix a les set?

**L’ARTICLE INDEFINIT**

**1. Concepte i funció**  
L’article indefinit és una categoria gramatical que exercix principalment la funció de determinar un nom que encara no coneixem i que es presenta per primera vegada en el discurs. Formalment, precedix el nom i concorda en gènere i en nombre amb el substantiu del qual depén.

**2. Morfologia**

L’article indefinit presenta una variació de gènere i nombre: en singular, hi ha les formes *un* per al masculí i *una* per al femení, i en plural, *uns* per al masculí i *unes* per al femení.